Donatien Alphonse François de Sade

Donatien Alphonse François, markíz de Sade (* 2. jún 1740, Paríž, Francúzsko – † 2. december 1814, Charenton-le-Pont)  bol francúzsky šľachtic, autor radu erotických a sčasti filozofických kníh. Z jeho mena bol odvodený pojem sadizmus. Bol predchodcom Baudelaira, Lautréamonta, surrealistov a ďalších prozaikov, ktorí hľadali inšpiráciu v psychopatológii.

Životopis

Mladosť a vzdelanie 
De Sade sa narodil 2. júna 1740 na Hôtel de Condé v Paríži Jean Baptiste François Josephovi, kniežaťu de Sade a Marie Eléonore de Maillé de Carman, vzdialenej sesternici a dvornej dáme princeznej z Condé. Bol jediným preživším dieťaťom jeho rodičov. O jeho vzdelanie sa postaral jeho strýko, opát de Sade. V detstve prišiel o otca, ktorý opustil rodinu a tak sa de Sadova matka rozhodla vstúpiť do kláštora. Vychovali ho slúžky, ktoré neboli najdôslednejšie, a kvôli nim mu prešli mnohé vrtochy. Tak sa z neho stalo rebelujúce a rozmaznané dieťa. 

Pochádzal zo starého, juhofrancúzskeho šľachtického rodu. Bol promovaný v hodnosti druhého poručíka Kráľovskej pešej gardy. Zúčastnil sa sedemročnej vojny, ale hneď po jej skončení z vojenských služieb odišiel. Počas svojho života často väznený, vystriedal cely vo väzeniach na zámku vo Vincennes, v Bastile (odtiaľ bol transportovaný do blázinca dňa 2. júla 1789, dvanásť dní pred jej dobytím vzbúrenými Parížanmi) a napokon v blázinci v obci Charenton. Väčšina jeho diel vznikla vo väzení. V čase jeho neprítomnosti bol vo Francúzsku odsúdený na trest smrti. Zomrel v blázinci v Charentone.

Najvýznamnejšie diela 
Justine ou les malheurs de la vertu (Justína alebo Nešťastia cnosti, Paris 1791)
La Philosophie dans le boudoir (Filozofia v budoári, London 1795)
Aline et Valcourt (Alina a Valcourt alebo Filozofický román, Paris 1795)
La Nouvelle Justine ou les Malheurs de la Vertu (Nová Justína alebo Nešťastie cnosti, Amsterdam 1797)
Oxtiern ou les Malheurs du libertinage (Oxtiern alebo Nešťastia libertínstva, dráma, premiéra v Paríži roku 1791, tlačou: Versailles 1800)
Les Crimes d′amour, nouvelles héroiques et tragiques... (Zločiny lásky, hrdinské a tragické novely, Paris 1800)
La Marquise de Gange (Markíza de Gange, Paris 1813)
120 Journeés de Sodome ou l´école de libertinage (120 dní Sodomy alebo Škola voľnomyšlienkárstva, Paris 1904)
Dialogue entre un prêtre et un moribond (Dialóg kňaza s umierajúcim, Paris 1926)

Slovenské a české preklady jeho diel 
 Filozofia v budoári. Výber z filozofických textov. Bratislava : Vydavateľstvo PT, 1996. 184 s. ISBN 80-967026-6-1

Literatúra  
 APOLLINAIRE, Guillaume: Předmluva k dílu markýze de Sade : Bibliografický esej a poznámky. Brno : Jota, 1996. 78 s. ISBN 80-85617-78-1 (brož.)
 BLANCHOT, Maurice: Lautréamont a Sade. Praha : Garamond, 2008. 297 s. ISBN 978-80-7407-024-2 (brož.)
 KNAUSS, Sibylle: Markýza de Sade : Román jednoho manželství. Praha : Ikar CZ, 2008. 297 s. ISBN 978-80-249-1015-4 (viaz.)
 LELY, Gilbert: Sade : Studie o jeho životě a díle. Praha : Concordia, 1994. 255 s. ISBN 80-901389-3-4 (brož.)
 THOMAS, Donald: Markýz de Sade. Brno : Jota, 1997. xxii + 341 s. ISBN 80-85617-97-8 (viaz.)

Iné projekty 

Francúzski ateisti
Francúzski spisovatelia